বনগাঁ লোকালের টানে গত বছর ভিড় উপচে পড়েছিল বাগবাজারের জগৎ মুখার্জি পার্কের পুজোমণ্ডপে। রীতিমতো হিমশিম খেতে হয়েছিল পুজো কমিটি এবং পুলিশকে। এবছর তাই আগেভাগেই কোমর বেঁধে নামছেন উদ্যোক্তারা।
গত বছর বাগবাজারের জগৎ মুখার্জি পার্কের ‘থিম’ বনগাঁ লোকাল দেখতে আনুমানিক ৫০-৬০ লক্ষ দর্শক ভিড় জমিয়েছিলেন উত্তর কলকাতার এই পুজোমণ্ডপে। এমনকী, একাদশীর দিনও ভিড়ের চাপ ছিল এতটাই যে, একসময় ব্যারিকেড ভেঙে যায়। সেইসময় কিছুক্ষণের জন্য মণ্ডপ বন্ধ করে দিতেও বাধ্য হন পুলিশ এবং উদ্যোক্তারা। এবছর আরও বেশি সংখ্যায় দর্শক মণ্ডপ দেখতে আসবেন বলে আশাবাদী পুজোকমিটির উদ্যোক্তারা। তাই কোনও ঝুঁকি নিতে রাজি হচ্ছেন না তাঁরা। 
জগৎ মুখার্জি পার্কের পুজো কমিটির সেক্রেটারি দ্বৈপায়ন রায়ের কথায়, ‘‘গত বছরের দেড় গুণ দর্শক এবছর হবে বলে আশা করছি। তাই মণ্ডপে পুলিশের সংখ্যা বাড়ানোর অনুরোধ জানিয়ে পুলিশ কমিশনার এবং ডিসি (নর্থ)কে ইতিমধ্যেই চিঠি দিয়েছি। পুলিশের সাহায্য ছাড়া ওই বিপুল সংখ্যক দর্শক সামলানো কার্যত অসম্ভব।’’ যদিও তিনি জানাচ্ছেন, গত বছরের মতো এবারও মণ্ডপে যথেষ্ট সংখ্যায় স্বেচ্ছাসেবী, নিরাপত্তারক্ষী রাখার ব্যবস্থা করছেন তাঁরা। 
ভিড়ের কথা মাথায় রেখে এবছর মণ্ডপের আয়তন বেশ কিছুটা বাড়িয়েছেন (৫০ ফুটX ৫০ ফুট) উদ্যোক্তারা। পার্কে ঢোকা থেকে মণ্ডপ পর্যন্ত রাস্তা দু’ফুট থেকে বাড়িয়ে করা হয়েছে ৮ ফুট চওড়া। থাকছে তিনটি এমার্জেন্সি গেট, সিসিটিভি ক্যামেরা। মণ্ডপটি হবে শীতাতপ নিয়ন্ত্রিত। ইতিমধ্যে মণ্ডপ চত্বর ছ’সাতবার পরিদর্শনও করে গিয়েছেন পুলিশকর্তারা। 
আর এবছরের ‘থিম’? দ্বৈপায়ন বলছেন, ‘‘এবছরের থিম জলছবি। শিল্পী কুমোরটুলির সুবল পাল। এর বেশি কিছু বলব না। অনেক বড় বড় পুজোর রাতের ঘুম কেড়ে নেবে, এটুকু গ্যারান্টি দিচ্ছি।’’